Yangi Zelandiya baykerlari musulmonlarni qo‘llab-quvvatlamoqda (foto)

15-mart kuni bo‘lib o‘tgan terrorchilik harakatidan so‘ng Yangi Zelandiyadagi ko‘p aholi musulmonlarni qo‘llab-quvvatlab, yordam qo‘lini cho‘za boshladi. Ularning tarkibida turli bayker guruhlari ham bor. Bu haqda Islam Today xabar berdi.

The Mongrel Mob, King Cobra va Black Power kabi guruhlar mamlakatdagi barcha mahalliy musulmonlarni himoya qilishga va’da bergan.

Musulmonlar juma namozini o‘qish uchun masjidlarga borishga qo‘rqayotganidan guruh a’zolari xabar topgach, Vaykato guruhining boshlig‘i Sonni Fatu o‘z jamoasiga musulmonlarni himoya qilishni taklif qilgan.

“Musulmon aka-uka va opa-singillarimizga qancha kerak bo‘lsa, shuncha yordam beramiz va qo‘llab-quvvatlaymiz. Ular qo‘rqmasdan ibodat qilishlari uchun biz xavfsizlik tarmog‘ining bir qismi bo‘la olamizmi? Albatta. Biz buni eplaymiz, bunga shubha yo‘q. Biz qurol ishlatmaymiz. Biz jamiyatning boshqa a’zolari bilan birgalikda ichki perimetrni tinch himoya qilamiz. Toki, musulmonlar o‘zini xavfsiz va qulay his qilsin”, — deydi Sonni Fatu.

Vaykato musulmonlar uyushmasi boshlig‘i doktor Asad Moxsin jamiyatning turli qatlamlari va qarashlari boshqa bo‘lgan kishilarning musulmonlarga ko‘rsatayotgan yordamini yuksak baholashini aytgan.

“Buning barchasi g‘am-tashvishlarni yengishimizga yordam beradi. Islom dini hukmdan ozoddir. Agar ular ham biz bilan masjidga kelib, namoz o‘qisa xursand bo‘lamiz. Ular ham bizning bir qismimiz, xuddi biz ularning bir qismi bo‘lgani kabi”, — deydi Asad.
King Cobra guruhi a’zolari Ponsonbidagi Al-Masjid al-Jomiy masjidining keksa a’zolariga hurmat bajo keltirgan. Butun mamlakat bo‘ylab musulmonlarga turli bayker guruhlari o‘z yordamini taklif qilmoqda. Xabarda aytilishicha, ulardan biri Sidneydagi masjidda patrul tashkil etgan.